དེ་རིང་བོད་མིའི་སྒྲིག་འཛུགས་ཀྱི་དྲ་བའི་ཐོག་ཉེ་སྔོན་འཛིན་སྐྱོང་བཀའ་ཤག་ནས་བྱང་ཨ་རིའི་སྐུ་ཚབ་དོན་གཅོད་གློ་བུར་འཕོ་འགྱུར་བཏང་བའི་སྐོར་ལ་གསལ་བཤད་ཅིག་གནང་འདུག་པ་དང་།གསལ་བཤད་དེའི་ནང་དུ་དོན་གཅོད་སྤེན་པ་ཚེ་རིང་མཆོག་ནས་ལས་འགན་མ་འགྲུབ་པ་དང་མ་སྒྲུབ་པར་ལྷོད་ཡངས་བཏང་བ།དེ་བཞིན།བཀའ་ཤག་ལ་ལྟོས་མེད་དང་བྱ་སྤུ་གནོན་གྱི་གོ་རིམ་ལ་བརྩི་བཀུར་མ་ཞུས་པའི་གནད་དོན་ཁག་བཅུ་ཞིག་བཏོན་འདུག་པ་དང་།དེའི་ཐད་སྐུ་ཚབ་དོན་གཅོད་སྤེན་པ་ཚེ་རིང་མཆོག་ལ་དགོངས་ཚུལ་ཅི་ཡོད་ཞུས་པར་ཁོང་གིས།ད་ལྟའི་ཆར་ཁོང་ལས་བྱེད་ཅིག་གི་ངོ་བོའི་ཐོག་གནས་ཡོད་སྟབས།ལས་བྱེད་ཀྱི་བླང་དོར་སྒྲིག་གཞིའི་ནང་གསལ་ལྟར་གནད་དོན་དེ་དག་གི་ཐོག་ལ་འགྲེལ་བཤད་རྒྱག་པའི་ཐོབ་ཐང་མེད་ཀྱང་།དོན་གཅོད་ཀྱི་རྩིས་ལེན་རྩིས་སྤྲོད་ཚར་རྗེས།ཁོང་གིས་བཀའ་ཤག་ནས་བཏོན་པའི་དོན་ཚན་རེ་རེར་ཁུངས་སྐྱེལ་ཡིག་ཆ་དང་བཅས་ཀྱི་ཐོག་ནས་དངོས་ཡོད་གནས་སྟངས་ག་འདྲ་ཡིན་པ་དེ་གསལ་པོ་གནང་རྒྱུ་ཡིན་སྐོར་དང་།དོན་གཅོད་གནང་བའི་རིང་ཁོང་གིས་ནོར་འཁྲུལ་གང་ཡང་བཟོས་མེད་ལ།དོན་གཅོད་ཀྱི་ལས་དོན་ལ་འཐུས་ཤོར་བཏང་མེད་པས་མི་མང་གི་ཐུགས་ལྷོད་ལྷོད་གནང་རོགས་ཞེས་གསུངས་བྱུང་།